Soliq solish obyektlari hamda soliq solish bilan bogʻliq obyektlar toʻgʻrisidagi maʼlumotlar bazasini shakllantirish va yuritish tartibi toʻgʻrisidagi nizomga oʻzgartirishlar kiritish Haqida
(resolution, 2022-06-28)

Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi va Oʻzbekiston Respublikasi Prezidentining 2017-yil 1-fevraldagi PQ-2750-son “Tadbirkorlik subyektlariga davlat xizmatlarini koʻrsatish mexanizmlarini takomillashtirishga doir qoʻshimcha chora-tadbirlar toʻgʻrisida”gi va 2017-yil 1-avgustdagi PQ-3168-son “Davlat soliq xizmati organlari faoliyatini yanada takomillashtirish chora-tadbirlari toʻgʻrisida”gi qarorlari hamda Oʻzbekiston Respublikasi Vazirlar Mahkamasining 2016-yil 24-avgustdagi 275-son “Iqtisodiy faoliyat turlarini tasniflashning xalqaro tizimiga oʻtish chora-tadbirlari toʻgʻrisida”gi qaroriga muvofiq Oʻzbekiston Respublikasi Davlat soliq qoʻmitasi qaror qiladi: 1. Oʻzbekiston Respublikasi Davlat soliq qoʻmitasining 2014-yil 17-iyundagi 2014-25-son qarori (roʻyxat raqami 2600, 2014-yil 10-iyul) (Oʻzbekiston Respublikasi qonun hujjatlari toʻplami, 2014-y., 28-son, 350-modda) bilan tasdiqlangan Soliq solish obyektlari hamda soliq solish bilan bogʻliq obyektlar toʻgʻrisidagi maʼlumotlar bazasini shakllantirish va yuritish tartibi toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 7-bandda: birinchi xatboshidagi “jismoniy shaxslarga soliq solish” degan soʻzlar “jismoniy shaxslar soliq maʼmuriyatchiligi”degan soʻzlar bilan almashtirilsin; ikkinchi xatboshi quyidagi tahrirda bayon etilsin: “Bunda, jismoniy shaxsning pasport maʼlumotlari asosida ushbu Nizomning 1-ilovasiga muvofiq shaklda Soliq toʻlovchi — jismoniy shaxsni roʻyxatga olish varaqasi toʻldiriladi hamda tuman (shahar) davlat soliq inspeksiyasining jismoniy shaxslar soliq maʼmuriyatchiligi boʻlimi (tuzilmasi) masʼul xodimi tomonidan ushbu davlat soliq inspeksiyasining tahlil va prognozlash boʻlimi (tuzilmasi) masʼul xodimiga taqdim etiladi. Oʻz navbatida, ushbu masʼul xodim tomonidan soliq toʻlovchi toʻgʻrisidagi barcha maʼlumotlar Oʻzbekiston Respublikasi soliq toʻlovchilarining yagona reyestriga kiritiladi.”. 2. 8-band quyidagi tahrirda bayon etilsin: “8. Jismoniy shaxsning mol-mulk soligʻi, yer soligʻi hamda suv resurslaridan foydalanganlik uchun soliq boʻyicha soliq solish obyektlari toʻgʻrisidagi maʼlumotlari asosida tuman (shahar) davlat soliq inspeksiyasining jismoniy shaxslar soliq maʼmuriyatchiligi boʻlimi (tuzilmasi) masʼul xodimi tomonidan ushbu Nizomning 4-ilovasiga muvofiq shaklda Soliq toʻlovchi — jismoniy shaxsning soliqlarini hisobga qoʻyish varaqasi toʻldiriladi hamda ushbu davlat soliq inspeksiyasining tahlil va prognozlash boʻlimi (tuzilmasi) masʼul xodimiga taqdim etiladi va mazkur maʼlumotlar Jismoniy shaxslarning soliq majburiyatlarini hisobga olish dasturiy majmuasiga kiritiladi.”. 3. 9-bandning birinchi va ikkinchi xatboshilari quyidagi tahrirda bayon etilsin: “9. Tadbirkorlik subyektlariga “yagona darcha” tamoyili boʻyicha davlat xizmatlari koʻrsatish yagona markazlarida roʻyxatdan oʻtkazilmaydigan soliq toʻlovchi — yuridik shaxslarni tuman (shahar) davlat soliq inspeksiyasida soliq toʻlovchi sifatida hisobga qoʻyish uchun soliq toʻlovchi — yuridik shaxslarning mansabdor shaxslari tomonidan ushbu Nizomning 5-ilovasiga muvofiq shaklda Soliq toʻlovchi — yuridik shaxsni roʻyxatga olish varaqasi toʻldiriladi hamda ushbu davlat soliq inspeksiyasining yuridik shaxslar soliq maʼmuriyatchiligi va kameral nazorat boʻlimi (tuzilmasi) masʼul xodimi tomonidan qabul qilib olinadi. Soliq toʻlovchi — yuridik shaxsning mansabdor shaxsi tomonidan belgilangan tartibda Soliq toʻlovchi — yuridik shaxsni roʻyxatga olish varaqasi toʻldirilgandan keyin tuman (shahar) davlat soliq inspeksiyasining yuridik shaxslar soliq maʼmuriyatchiligi va kameral nazorat boʻlimi (tuzilmasi) masʼul xodimi uni ushbu davlat soliq inspeksiyasining tahlil va prognozlash boʻlimi (tuzilmasi) masʼul xodimiga taqdim etadi. Oʻz navbatida, ushbu masʼul xodim tomonidan soliq toʻlovchi toʻgʻrisidagi barcha maʼlumotlar Oʻzbekiston Respublikasi soliq toʻlovchilarining yagona reyestriga kiritiladi.”. 4. 5 va 8-ilovalardagi “KTUT kodi” degan soʻzlar “IFUT kodi” degan soʻzlar bilan almashtirilsin.